b'\n_START_ARTICLE_\nNazism\n_START_SECTION_\nNazismul \xc8\x99i fascismul\n_START_PARAGRAPH_\nNazismul este adesea confundat cu fascismul. Nazismul a preluat unele elemente din fascism: dictatura, iredentismul teritorial \xc8\x99i bazele teoriei economice. Benito Mussolini, fondatorul fascismului, nu era antisemit p\xc3\xa2n\xc4\x83 la realizarea unei alian\xc8\x9be cu Hitler, cel de la care provine rasismul prezent \xc3\xaen nazism. Dictatorul spaniol Francisco Franco folosea des cuv\xc3\xa2ntul \xe2\x80\x9efascist\xe2\x80\x9d pentru a desemna pe cei care se opuneau comunismului._NEWLINE_Din punct de vedere economic, nazismul \xc8\x99i fascismul au multe elemente comune. Nazismul poate fi considerat ca subdiviziune a fascismului (to\xc8\x9bi nazi\xc8\x99tii sunt fasci\xc8\x99ti, dar nu to\xc8\x9bi fasci\xc8\x99tii sunt nazi\xc8\x99ti). O caracteristic\xc4\x83 a economiei din cele dou\xc4\x83 sisteme na\xc8\x9bionaliste este controlul exercitat de stat asupra finan\xc8\x9belor, investi\xc8\x9biilor (alocarea de credite), industriei \xc8\x99i agriculturii. Totu\xc8\x99i, \xc3\xaen ambele sisteme au continuat s\xc4\x83 existe sectorul privat (inclusiv concerne), c\xc3\xa2t \xc8\x99i economia de pia\xc8\x9b\xc4\x83 \xc3\xaen general.\n_START_SECTION_\nNazismul \xc8\x99i religia\n_START_PARAGRAPH_\nRela\xc8\x9bia dintre nazism \xc8\x99i cre\xc8\x99tinism poate fi descris\xc4\x83 ca fiind complex\xc4\x83 \xc8\x99i controversat\xc4\x83. Hitler folosea simbolistica cre\xc8\x99tin\xc4\x83 \xc3\xaen scopurile sale, dar r\xc4\x83m\xc3\xa2ne sub semnul \xc3\xaentreb\xc4\x83rii m\xc4\x83sura \xc3\xaen care Hitler se mai considera cre\xc8\x99tin. Unii autori cre\xc8\x99tini \xc3\xael considerau ateu, ocultist sau chiar satanist, de\xc8\x99i Hitler a fost botezat cre\xc8\x99tin catolic \xc8\x99i nu a fost exclus (excomunicat) niciodat\xc4\x83 din Biseric\xc4\x83, \xc8\x99i nici n-a declarat vreodat\xc4\x83 c\xc4\x83 renun\xc8\x9b\xc4\x83 la religia cre\xc8\x99tin\xc4\x83 \xc3\xaen care s-a n\xc4\x83scut. Din eseul politic al lui Hitler, Mein Kampf ("Lupta mea") reiese c\xc4\x83 Hitler se considera cre\xc8\x99tin (cel pu\xc8\x9bin la \xc3\xaenceputul anilor \'20) \xc8\x99i c\xc4\x83 la interpretarea unora dintre realit\xc4\x83\xc8\x9bile politice contemporane v\xc4\x83dea unele influen\xc8\x9be din cre\xc8\x99tinism: Hitler citeaz\xc4\x83 \xc3\xaen sprijinul antisemitismului lui Evanghelia, \xc8\x99i anume episodul \xc3\xaen care Hristos \xc3\xaei alung\xc4\x83 pe negustori din templu; declar\xc4\x83 c\xc4\x83, opun\xc3\xa2ndu-se evreilor, este convins c\xc4\x83 ac\xc8\x9bioneaz\xc4\x83 \xc3\xaen acord cu voin\xc8\x9ba Atotputernicului; \xc3\xaei critic\xc4\x83 pe compoatrio\xc8\x9bii care \xc3\xaencheie pact electoral cu "evreii cei atei"; \xc8\x99i se roag\xc4\x83 ca Dumnezeu s\xc4\x83 binecuv\xc3\xa2nteze lupta pe care o preg\xc4\x83te\xc8\x99te pentru "libertate". \xc8\x98i dup\xc4\x83 anii \'20 (c\xc3\xa2nd a fost scris\xc4\x83 \xc8\x99i publicat\xc4\x83 Mein Kampf) Hitler se manifest\xc4\x83 tot ca un catolic convins, a\xc8\x99a cum arat\xc4\x83 de exemplu discursul lui \xc3\xaen parlament cu ocazia adopt\xc4\x83rii legii de \xc3\xaemputernicire (legea care acorda puteri depline cancelarului \xc8\x99i guvernului s\xc4\x83u). Hitler a recurs la motive religioase \xc8\x99i figuri de stil inspirate din cre\xc8\x99tinism \xc8\x99i \xc3\xaen discursurile sale politice. De exemplu, \xc3\xaentr-un alt discurs rostit la 27 octombrie 1928, Hitler declara: "Mi\xc8\x99carea noastr\xc4\x83 este realmente cre\xc8\x99tin\xc4\x83. Suntem anima\xc8\x9bi de dorin\xc8\x9ba de a-i vedea pe catolici \xc8\x99i pe protestan\xc8\x9bi reg\xc4\x83sindu-se unii pe al\xc8\x9bii \xc3\xaen acest ceas de cump\xc4\x83n\xc4\x83 pentru poporul nostru."._NEWLINE_Nazi\xc8\x99tii considerau c\xc4\x83 religiile care recuno\xc8\x99teau \xe2\x80\x9eadev\xc4\x83rurile\xe2\x80\x9d lor erau \xe2\x80\x9ereligii adev\xc4\x83rate\xe2\x80\x9d, iar cele care predicau iubirea \xc8\x99i \xe2\x80\x9etoleran\xc8\x9ba \xc3\xaen contradic\xc8\x9bie cu faptele\xe2\x80\x9d erau \xe2\x80\x9ereligii false\xe2\x80\x9d._NEWLINE_O parte \xc3\xaensemnat\xc4\x83 din clerul romano-catolic s-a opus nazismului din cauza incompatibilit\xc4\x83\xc8\x9bii lui cu morala cre\xc8\x99tin\xc4\x83 dar \xc8\x99i din cauz\xc4\x83 c\xc4\x83 ascensiunea mi\xc8\x99c\xc4\x83rii naziste a lui Hitler eroda popularitatea partidului catolic (Zentrum la nivel federal \xc8\x99i BVP \xc3\xaen Bavaria), fapt care se repercuta, fire\xc8\x99te, asupra rezultatelor electorale ale partidelor catolice. Catolicii germani au fost \xc3\xaen general vehicule ale antisemitismului german cu mult timp \xc3\xaenainte de apari\xc8\x9bia nazismului sau a lui Hitler, iar printre protestan\xc8\x9bi antisemitismul nu era nici el mai mic dec\xc3\xa2t printre catolici. Cartea lui Hitler (Mein Kampf) a fost editat\xc4\x83 de un preot, teolog \xc8\x99i c\xc4\x83lug\xc4\x83r ieronimit catolic (Bernhard Stempfle), care de altfel era deja la acel moment editorul unui jurnal bavarez antisemit foarte popular \xc3\xaen toat\xc4\x83 Germania (anume Miesbacher Anzeiger). Acesta a f\xc4\x83cut (al\xc4\x83turi de al\xc8\x9bi nazi\xc8\x99ti) corectura scrierii politice a lui Hitler, a publicat cartea acestuia la casa lui de publica\xc8\x9bii, dar a \xc8\x99i avut o contribu\xc8\x9bie important\xc4\x83 \xc3\xaen chiar scrierea celei de-a doua jum\xc4\x83t\xc4\x83\xc8\x9bi a Mein Kampf-ului. La fel ca opozan\xc8\x9bii politici, numero\xc8\x99i preo\xc8\x9bi au fost interna\xc8\x9bi \xc3\xaen lag\xc4\x83re de concentrare (la \xc3\xaenceput \xc3\xaen cel din Dachau), \xc3\xaenc\xc4\x83 din 1933. Dar ierarhia superioar\xc4\x83 a bisericii, inclusiv Papa Pius al XII-lea, a adoptat o atitudine de relativ\xc4\x83 pasivitate fa\xc8\x9b\xc4\x83 de ideologia nazist\xc4\x83. Continu\xc4\x83 \xc8\x99i \xc3\xaen prezent controversa privind prezumtiva complicitate a Papei Pius al XII-lea. Antisemitismul, chiar \xc8\x99i \xc3\xaen forma sa economic\xc4\x83 modern\xc4\x83, a fost incitat \xc3\xaen Germania de lideri de opinie cre\xc8\x99tini: a\xc8\x99a cum presa catolic\xc4\x83 \xc8\x99i conservatoare a sugerat popula\xc8\x9biei berlineze lovite de faliment \xc8\x99i \xc8\x99omaj \xc3\xaen criza economic\xc4\x83 din 1873 c\xc4\x83 vina pentru acea criz\xc4\x83 ar fi avut-o evreii, tot a\xc8\x99a au g\xc4\x83sit nazi\xc8\x99tii aceea\xc8\x99i explica\xc8\x9bie facil\xc4\x83 pentru e\xc8\x99ecul german \xc3\xaen primul r\xc4\x83zboi mondial \xc8\x99i pentru marile crize economice din perioada interbelic\xc4\x83.\n_START_SECTION_\nNazismul \xc8\x99i Scientismul\n_START_PARAGRAPH_\nCa toate ideologiile vremii (liberalismul, socialismul), \xc8\x99i fascismul german \xc3\xaen variant\xc4\x83 nazist\xc4\x83 era fascinat de scientism (convingerea c\xc4\x83 "tot faptul vie\xc8\x9bii umane trebuie s\xc4\x83 fie orientat \xc8\x99i s\xc4\x83 ia lec\xc8\x9bii din descoperirile \xc8\x99tiin\xc8\x9belor" (sec\xc8\x9biunea "Spencer\'s Scientism", \xc3\xaen articolul "Education" \xc3\xaen Britannica online dec. 2012). Popularizarea teoriei evolu\xc8\x9biei produs\xc4\x83 pe terenul social \xc3\xaenc\xc4\x83 marcat de un weltanschauung elitist-aristocrat va duce \xc3\xaen con\xc8\x99tiin\xc8\x9ba genera\xc8\x9biilor tr\xc4\x83itoare la finele secolului al XIX-lea \xc8\x99i la \xc3\xaenceputul secolului XX la "o echivalen\xc8\x9b\xc4\x83" mecanic\xc4\x83 \xc8\x99i hazardat\xc4\x83 (pentru c\xc4\x83 bazat\xc4\x83 pe observa\xc8\x9bii inerent incomplete, \xc3\xaen plus din ni\xc8\x99te \xc8\x99tiin\xc8\x9be de abia n\xc4\x83scute) "a naturii \xc8\x99i culturii, umanitatea devenind astfel \xc8\x99i ea o simpl\xc4\x83 specie a viului, supus\xc4\x83 la legea celui mai puternic, un \xc8\x99eptel de regenerat, \xc3\xaembun\xc4\x83t\xc4\x83\xc8\x9bit, selec\xc8\x9bionat \xc8\x99i evaluat \xc3\xaen termenii seci ai cantit\xc4\x83\xc8\x9bii \xc8\x99i calit\xc4\x83\xc8\x9bii, exact a\xc8\x99a cum procedeaz\xc4\x83 cresc\xc4\x83torul cu animalele lui domestice." Aceast tendin\xc8\x9b\xc4\x83 de zoologizare cu origine \xc3\xaen scientism a produs practici precum eugenismul (care a fost practicat \xc3\xaen formele lui aberante chiar \xc8\x99i \xc3\xaen statele liberale (S.U.A., Fran\xc8\x9ba, Rom\xc3\xa2nia) sau socialiste (Cehoslovacia)), igiena rasial\xc4\x83, programele de sterilizare, izolare, neglijare sau chiar eliminare a bolnavilor (psihic sau fizic), a s\xc4\x83racilor, a asocialilor (ho\xc8\x9bi, marginali, cer\xc8\x99etori, "arbeitsscheue", etc.).\n_START_SECTION_\nAlte aspecte\n_START_PARAGRAPH_\nDup\xc4\x83 r\xc4\x83zboi mul\xc8\x9bi nazi\xc8\x99ti de rang \xc3\xaenalt au fost judeca\xc8\x9bi \xc8\x99i condamna\xc8\x9bi \xc3\xaen Procesul de la N\xc3\xbcrnberg, iar unii dintre ei chiar executa\xc8\x9bi imediat pentru crime de r\xc4\x83zboi \xc8\x99i crime \xc3\xaempotriva umanit\xc4\x83\xc8\x9bii._NEWLINE_Simbolul nazismului era svastica \xc3\xaen sens dextrogir. Svastica este \xc3\xaens\xc4\x83 de milenii simbol al norocului \xc8\x99i al prosperit\xc4\x83\xc8\x9bii. Multe popoare au (sau au avut) svastica drept simbol, at\xc3\xa2t \xc3\xaen antichitate (de ex. la indieni, greci, romani, cel\xc8\x9bi, evrei, daci), c\xc3\xa2t \xc8\x99i \xc3\xaen prezent (\xc3\xaen unele culte religioase din Extremul Orient). A fost utilizat\xc4\x83 \xc3\xaen diverse \xc8\x9b\xc4\x83ri p\xc3\xa2n\xc4\x83 \xc3\xaen preajma celui de-al Doilea R\xc4\x83zboi Mondial (de ex. \xc3\xaen SUA, URSS, Finlanda). Hitler se pare c\xc4\x83 l-a preluat pe filiera hindus\xc4\x83. \xc3\x8encep\xc3\xa2nd cu el, conota\xc8\x9bia principal\xc4\x83 a svasticii a devenit nazismul._NEWLINE_Spre sf\xc3\xa2r\xc8\x99itul secolului al XX-lea \xc3\xaen mai multe \xc8\x9b\xc4\x83ri din lume au ap\xc4\x83rut mi\xc8\x99c\xc4\x83ri neonaziste, ca de exemplu \xc3\xaen Statele Unite, Germania \xc8\x99i alte \xc8\x9b\xc4\x83ri europene. \xc3\x8en \xc8\x9b\xc4\x83ri din Europa Occidental\xc4\x83 s-a observat recent o cre\xc8\x99tere a importan\xc8\x9bei electorale a partidelor na\xc8\x9bionaliste (Austria, Fran\xc8\x9ba, Germania). \xc3\x8en Germania, unele partide cu tendin\xc8\x9be neonaziste (mai ales NPD, \xe2\x80\x9ePartidul Na\xc8\x9bional-Democrat\xe2\x80\x9d) au c\xc3\xa2\xc8\x99tigat \xc3\xaen alegeri c\xc3\xaeteva locuri \xc3\xaen parlamentele unor landuri. Partidele clar neonaziste sunt \xc3\xaens\xc4\x83 interzise prin lege.'